《读梅宛陵诗和本集永叔进道堂夜话诗韵》
清代·杨炳春

凉云抱雨颓，候虫啼秋急。一镫闪虚牖，窸窣精魂入。

敛心与酬对，拟追微渺及。视肤略无奇，觑髓行难十。

羊肠郁百盘，盘盘平野立。何尝空虚为，端由豪横戢。

镕韩英斯存，煦孟寒不袭。当其戛戛难，有似硁硁执。

豁然得悬解，活古一呼吸。于公本自然，传后憎僻涩。

不博浅学欢，要取真宰泣。嗟予素疏陋，奥旨未全挹。

誓终索渊珠，苦意鞭潜蛰。

作者简介：杨炳春，字漱芸，吴江人。道光己亥举人，浙江候补知县。殉难。有《扶雅堂诗集》。